**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.06.2018, ora 08.00 – 02.06.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 02.06.2018, ora 07.00**

**RÂURI**

**Debitele au fost, în general, staţionare**, exceptând râurile din bazinele hidrografice: Crasna, Barcău, Crișuri, Bega Veche, Bega, Timiș, Bârzava, Moraviţa, Caraş, Nera, Cerna, Desnăţui, Jiu, cursul mijlociu şi inferior al Mureşului şi cursul superior al Prutului unde au fost în scădere uşoară.

Debitele se situează, în general, la valori cuprinse între 30-50% din mediile multianuale lunare, mai mici (sub 30% din normalele lunare) pe râurile din bazinele hidrografice: Lăpuş, Crasna, pe afluenţii Oltului superior şi mijlociu, pe Siret şi pe majoritatea afluenţilor săi (Suceava, Moldova, Trotuş, Putna, Rm. Sărat, Bârlad) şi pe afluenţii Prutului şi mai mari în bazinul hidrografic al Jiului (60-90%).

În interval a fost emisă o **ATENŢIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând râurile din Maramureş unde vor fi în creştere datorită precipitaţiilor prognozate şi propagării.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri și debite pe unele râuri din vestul, nord-vestul şi centrul ţării şi zonele de deal şi munte, ca urmare a precipitaţiilor sub formă de aversă şi caracter torenţial, izolat mai însemnate cantitativ, prognozate.

**DUNĂRE**

**Debitul la intrarea în ţară (secţiunea Baziaş) în intervalul 01.06 – 02.06.2018 a fost în scădere**, având valoarea de 4600 m3/s, sub media multianuală a lunii iunie (6400 m3/s).

În aval de Porţile de Fier debitele au fost în scădere la Gruia şi pe sectorul Bechet – Tulcea şi relativ staţionare la Calafat.

**Debitul la intrarea în ţară (secţiunea Baziaş) va fi în scădere (4500 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 01.06.2018, ora 09.00 – 02.06.2018, ora 06.00**

**ÎN ŢARĂ**

Vremea a fost, în general, frumoasă și călduroasă, în majoritatea regiunilor. Temperaturile maxime, mai ridicate decât în intervalul precedent, cu excepția Moldovei, a Dobrogei, părții de nord și de est a Bărăganului, unde au fost ușor mai scăzute, s-au încadrat între 21 de grade la Sulina și 34 de grade la Titu, București-Filaret și București-Afumați. În sud-vestul și sudul țării, la deal și la munte, au fost înnorări temporar accentuate, mai ales după-amiază, când s-au semnalat descărcări electrice și ploi sub formă de aversă, însă pe arii restrânse. În rest, în condițiile unui cer variabil, astfel de fenomene s-au semnalat doar izolat, în Transilvania, sud-vestul Munteniei și sudul Bărăganului. Punctiform, în Subcarpații Getici și nordul Carpaților Orientali, cantitățile de apă au depășit 15 l/mp, iar pe raza județului Vâlcea, în zona localității Mălaia, a căzut grindină. Vântul a suflat slab și moderat, cu unele intensificări în extremitatea de sud-est, pe crestele Carpaților Meridionali, dar de scurtă durată, și asociate manifestărilor specifice instabilității atmosferice. La ora 06.00, valorile termice erau cuprinse între 9 grade la Tulcea și 23 de grade la Dumbrăvița de Codru și Oravița.

***Observaţie:*** *începând de ieri, de la ora 06.00, au fost în vigoare 19 mesaje de atenționare - cod galben - pentru fenomene meteorologice periculoase imediate, emise după cum urmează: 5 de SRPV Cluj-Napoca, 4 de CNPM București pentru Muntenia, câte 3 de SRPV Bacău și 3 SRPV Timișoara și câte 2 de SRPV Craiova și SRPV Sibiu.*

**LA BUCUREŞTI**

Vremea a fost predominant frumoasă și călduroasă. Temperatura maximă, mai ridicată decât în ziua precedentă, a fost de 33 de grade la Băneasa și 34 de grade la Afumați și Filaret. Cerul a fost variabil, iar vântul a suflat slab până la moderat. La ora 06.00, se înregistrau 14 grade la stația meteo Băneasa, 15 grade la Afumați și 16 grade la Filaret.

**3. Prognoza meteorologică în intervalul 02.06.2018, ora 09.00 – 03.06.2018, ora 09.00**

**ÎN ŢARĂ**

Vremea va fi, în continuare, mai caldă decât normalul perioadei în cea mai mare parte a țării, dar **gradul de instabilitate atmosferică va fi accentuat. La munte, în special în jumătatea de nord a Carpaților Orientali și în zona Munților Apuseni, precum și în Maramureș, nordul Moldovei, Transilvania și Crișana, mai ales după orele amiezii, vor fi înnorări temporar accentuate și se vor semnala averse cu caracter torențial, frecvente descărcări electrice, intensificări de scurtă durată ale vântului ce vor lua aspect de vijelie și va cădea grindină. În intervale scurte de timp sau prin acumulare se vor înregistra cantități de apă ce vor depăși pe arii restrânse 15...20 l/mp și punctiform 25...35 l/mp.** Astfel de fenomene se vor semnala local și în Banat, în vestul și nordul Olteniei și în nordul Munteniei. Temperaturile maxime vor avea valori de la 21 de grade pe litoral, până la 32 de grade în Lunca Dunării, iar cele minime se vor încadra între 10 și 18 grade.

**LA BUCUREŞTI**

Vremea se va menține călduroasă. Cerul va fi variabil, iar vântul va sufla slab și moderat. Temperatura maximă va fi de 30...31 de grade, iar cea minimă de 14...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională Apele Române** revine cu informaţii privind poluarea accidentală a apei râului Mureş, care a fost semnalată la data de 31.05.2018, la ora 14.30, în zona comunei Ciumani, judeţul Harghita.

Rezultatele analizelor de laborator, pe probele de apă prelevate în data de 31.05.2018, se prezintă astfel:

|  |  |  |  |  |  |  |
| --- | --- | --- | --- | --- | --- | --- |
| **Indicator de calitate** | **U.M.** | Proba nr.1 apă suprafață r. Mureș amonte 150 m de sursă de poluare | Proba nr.3 apă suprafață r. Mureș aval 250 m de sursă de poluare | **Limite conf. Ord. 161/ 2006 pentru  cl II  de calitate** | Proba nr.2 apă uzată mal drept r.Mureș punct Imhoff Kisseger | **Limite  stabilite prin HG 188/2002**  **(NTPA 001**) |
| *ora recoltarii* |  | *15:40* | *15:50* |  | *15:30* |  |
| pH | pH | 6,7 | 6,6 | **6,5-8,5** | 6,9 | **6,5-8,5** |
| Conductivitate | µS/cm | 428 | 451 |  | 993 |  |
| Suspensii | mg/l | 7,2 | 13,2 |  | 90,0 | **60** |
| Reziduu filtrabil la 105 C | mg/l | 326 | 334 | **750** | 764 | **2000** |
| Oxigen dizolvat | mg /l | 9,17 | 8,99 | **min.7,0** | - |  |
| CBO 5 | mg /l O2 | în lucru | în lucru | **5** | în lucru | **25** |
| CCO-Cr | mg /O2 | 10,6 | 12,5 | **25** | 548 | **125** |
| Amoniu | mg/l N | 0,044 | 0,24 | **0,8** | 62 /79,7 mg/l NH4+ | **3** |
| Azotit | mg/l N | 0,012 | 0,015 | **0,03** | 0,02/0,066mg/l NO2 | **1** |
| Azotat | mg/l N | 0,621 | 0,753 | **3** | 0,45 /1,9 mg/l NO3 | **25** |
| Azot total | mg/l N | < 1,0 | 1,1 | **7** | 67,3 | **15** |
| Fosfati | mg/l P | 0,055 | 0,075 | **0,2** | 6,6 |  |
| Fosfor total | mg/l P | 0,067 | 0,089 | **50** | 7,5 | **2** |
| Extractibile | mg/l | <5,0 | <5,0 | **120** | 30,6 |  |

Creșterile concentrațiilor, în râul Mureş, sunt minime în aval de zona de evacuare a apei uzate menajere, fără a depăși limitele Ord.161/2006 pentru cl.a II a de calitate.

**Administrația Națională „Apele Române”** revine cu informaţii privind poluarea accidentală care s-a produs în data de 29.05.2018, pe sectorul c.a. Bahlui (hm 173) - amonte confluenţă r. Rediu 50 m şi c.a. Bahlui (hm 169) aval confluenţă r. Rediu 400 m, judeţul Iaşi.

Rezultatele analizelor de laborator, pe probele de apă prelevate în data de 01.06.2018, sunt următoarele:



Începând cu data de 01.06.2018, A.B.A. Prut - Bârlad – S.G.A. Iaşi asigură un debit de diluţie de 0.280 mc/s din ac. Rediu pentru suplimentarea debitului foarte scăzut faţă de cel mediu multianual al c.a. Rediu şi pentru menţinerea condiţiilor de viaţă acvatice. Operatorul reţelei de ape pluviale SC APAVITAL SA Iaşi continuă monitorizarea şi identificarea surselor de poluare de pe reţeaua de ape pluviale.

Având în vedere rezultatele analizelor fizico-chimice, pe probele de apă prelevate în data de 01.06.2018 şi a faptului că pe sectorul afectat al c.a. Bahlui nu se mai constată mortalitate piscicolă, poluarea se sistează.

Personalul tehnic al A.B.A. Prut - Barlad – S.G.A. Iaşi continuă, împreună cu autorităţile locate, monitorizarea sectoarelor de cursuri de apă afectate, în vederea preîntâmpinării altor incidente.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 31.05.2018-01.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE